

**MINISTERUL SÃNÃTÃŢII**

**INSPECŢIA SANITARĂ DE STAT**

Strada Cristian Popişteanu nr.1-3, 010024, Bucureşti, ROMANIA

**RAPORT**

**referitor la acţiunea tematică de control privind**

**verificarea produselor cosmetice**

Având în vedere responsabilitatea Ministerului Sănătăţii de a asigura inspecţia şi controlul pe piaţă a produselor cosmetice, în calitate de autoritate competentă în acest domeniu, Inspecţia Sanitară de Stat a organizat şi coordonat, în perioada 01.10 – 31.10.2024, **acţiunea tematică de control pentru verificarea produselor cosmetice** (producători, importatori, distribuitori, unităţi de desfacere, utilizatori, după caz).

Acţiune tematică de control a vizat verificarea etichetei, dosarelor și a notificărilor produselor cosmetice din următoarele categorii:

* produse pentru îndreptarea părului sau măşti pentru păr, pentru adulți;
* produse pentru îngrijirea părului care se îndepărtează prin clătire si loţiuni de corp, pentru adulți;
* creme si loţiuni, pentru copii;
* farduri, truse de machiaj si vopsele decorative, pentru copii;
* şampoane, pentru copii;

precum și prelevarea probelor din aceste produse cosmetice, în vederea analizării în laborator.

Controalele s-au derulat în vederea verificării modului de respectare de către producători, importatori, distribuitori, unităţi de desfacere a produselor cosmetice, a prevederilor:

- HG nr. 147/2015 privind adoptarea unor măsuri pentru crearea cadrului de aplicare a prevederilor Regulamentului (CE) nr. 1.223/2009 al Parlamentului European şi al Consiliului din 30 noiembrie 2009 privind produsele cosmetice, precum şi ale Regulamentului (UE) nr. 655/2013 al Comisiei din 10 iulie 2013 de stabilire a unor criterii comune pentru justificarea declaraţiilor utilizate în legătură cu produsele cosmetic,

- Regulamentului (CE) nr.1223/2009 privind produsele cosmetice

- Regulamentului (UE) nr. 655/2013 de stabilire a unor criterii comune pentru justificarea declarațiilor utilizate în legătură cu produsele cosmetice şi a reglementărilor în vigoare pentru produsele cosmetice, în ceea ce priveşte inspecţia produsului, notificarea, etichetarea, compoziţia, alegaţii, depozitarea, dosarul tehnic, conform competențelor

- HG nr. 857/2011 privind stabilirea şi sancţionarea contravenţiilor la normele din domeniul sănătăţii publice, cu modificările și completările ulterioare.

Au fost efectuate controale în **858 unități**, unde au fost verificate aspecte privind notificarea, etichetarea, compoziția produselor cosmetice, alegațiile, depozitarea, dosarele tehnice ale produselor, la producători, importatori, distribuitori, în unităţi de desfacere, la utilizatori. Astfel, au fost verificate **42 unități de producție**, **667 unități de desfacere**, **100 importatori/distribuitori** de produse cosmetice și **49 utilizatori** **de produse cosmetice**.

La verificarea produselor cosmetice, inspectorii sanitari au aplicat la nivel național următoarele sancțiuni contravenționale:

* **18 avertismente**
* **30 amenzi în valoare totală de 131.000 lei**

Pe parcursul desfăşurării misiunii de control au fost **oprite de la comercializare 25.790 bucăţi produse cosmetice** și au fost **interzise de la utilizare 90 bucăţi produse cosmetice** deoarece prezentau diferite neconformități, conform celor precizate mai jos.

1. Controlul privind verificarea notificărilor pe Portalul European al Produselor Cosmetice (CPNP)

La nivel national, inspectorii sanitari au verificat pe CPNP notificările a 2830 produse cosmetice, din care **114 au fost produse neconforme**.

* **473 produse pentru îndreptarea părului sau măşti pentru păr**, pentru adulți, din care circa **0.85% au fost neconforme;**
* **1007 produse pentru îngrijirea părului care se îndepărtează prin clătire si loţiuni de corp**, pentru adulți, din care circa **2.48% au fost neconforme;**
* **471 creme si loţiuni**, pentru copii, din care circa **2.12% au fost neconforme;**
* **264 farduri, truse de machiaj si vopsele decorative**, pentru copii, din care circa **18.56% au fost neconforme;**
* **368 şampoane**, pentru copii, din care circa **1.36% au fost neconforme**;
* **247 alte produse cosmetice**, din care circa **8.50% au fost neconforme**;

Pentru deficienţele identificate la verificarea notificărilor produselor cosmetice pe CPNP au fost aplicate:

* **6 avertismente**
* **9 amenzi în valoare totală de 38.000 lei,**

Pe parcursul desfăşurării misiunii de control au fost **oprite de la comercializare 212 bucăţi produse cosmetice** deoarece produsele respective nu erau notificate pe CPNP, și au fost **interzise de la utilizare 42 bucăţi produse cosmetice.**

1. Controlul privind verificarea etichetei produselor cosmetice

La nivel national, inspectorii sanitari au verificat etichetele a 2930 produse cosmetice, din care **89 au fost produse neconforme**.

* **492 produse pentru îndreptarea părului sau măşti pentru păr**, pentru adulți, din care circa **0.61% au fost neconforme;**
* **1054 produse pentru îngrijirea părului care se îndepărtează prin clătire si loţiuni de corp**, pentru adulți, din care circa **1.23% au fost neconforme;**
* **474 creme si loţiuni**, pentru copii, din care circa **2.11% au fost neconforme;**
* **271 farduri, truse de machiaj si vopsele decorative**, pentru copii, din care circa **11.81% au fost neconforme;**
* **369 şampoane**, pentru copii, din care circa **0.27% au fost neconforme**;
* **270 alte produse cosmetice**, din care circa **12.59% au fost neconforme**;

Pentru deficienţele identificate la etichetarea produselor cosmetice au fost aplicate:

* **5 avertismente**
* **5 amenzi în valoare totală de 44.600 lei.**

Pe parcursul desfăşurării misiunii de control au fost **oprite de la comercializare 17.764 bucăţi produse cosmetice** și au fost interzise de la utilizare **46 bucăţi produse cosmetice** deoarece aveau neconformități de etichetare.

1. Controlul privind verificarea dosarelor produselor cosmetice

 Inspectorii sanitari au verificat la persoanele responsabile, la nivel național, 175 dosare ale produselor cosmetice, dintre care 158 dosare au fost conforme, 17 au prezentat neconformități în raport cu Regulamentul nr. 1223/2009 și pentru 17 produse cosmetice nu au fost elaborate dosare, conform prevederilor legale în vigoare

Ca urmare a deficienţelor identificate la controlul dosarelor produselor cosmetice au fost aplicate **5 avertismente** și **3 amenzi în valoare totală de 9.000 lei,** deoarece persoana responsabilă nu avea întocmit dosarul produsului conform prevederilor Regulamentului nr. 1223/2009. Totodată, inspectorii sanitari **au oprit de la comercializare 7814 bucăți** **produse cosmetice** deoarece nu respectau prevederile Regulamentului nr. 1223/2009 privind întocmirea dosarului produsului cosmetic, și au fost **interzise de la utilizare 2 bucăţi produse cosmetice.**

1. Alte neconformităţi

**În cadrul acţiunii tematice de control pentru verificarea produselor cosmetice** (producători, importatori, distribuitori, unităţi de desfacere, utilizatori, după caz), inspectorii sanitari au aplicat, pentru alte neconformităţi:

* **2 avertismente**
* **13 amenzi în valoare totală de 39.400 lei.**

Neconformiăţi:

* nemarcarea datei de deschidere a produsului cosmetic cu valabilitatea limitată, indicată prin perioada de după deschiderea acestuia, de către personalul cabinetelor de înfrumuseţare corporală care utilizează produsul respectiv;
* nerespectarea instrucţiunilor şi recomandărilor privind manipularea, transportul, desfacerea şi depozitarea produselor cosmetice, care să permită menţinerea stabilităţii parametrilor calitativi şi a salubrităţii acestora;
* comercializarea sau utilizarea produselor cosmetice cu termen de valabilitate expirat;
* neîntreținerea curățeniei pentru asigurarea salubrității produselor comercializate, în spațiile de depozitare/expunere;

 Acţiunea de control a constat şi în recoltarea de către inspectorii sanitari a produselor pentru îndreptarea părului sau măşti pentru păr, pentru adulți, a produselor pentru îngrijirea părului care se îndepărtează prin clătire si loţiuni de corp, pentru adulți, a cremelor si loţiunilor, pentru copii, farduri, truse de machiaj si vopsele decorative, pentru copii şi şampoane pentru copii, în vederea efectuării determinărilor în laborator, conform Metodologiei privind supravegherea produselor cosmetice în relație cu sănătatea umană (2024) stabilită de Institutul Național de Sănătate Publică. Precizăm că probele sunt în lucru.

Pentru asigurarea protecţiei sănătăţii, inspectorii sanitari vor continua acţiunile de control pentru verificarea produselor cosmetice (notificare, etichetare, compoziţie, alegaţii, depozitare, dosare tehnice) şi vor efectua recontroale la producători, importatori, distribuitori, unităţi de desfacere, utilizatori unde au fost depistate produse cosmetice neconforme şi/sau abateri de la prevederile legislative în vigoare.